钦定古今图书集成/明伦汇编/官常典/第668卷 > 《到功曹参军诣竟陵公子良笺》前人
## 钦定古今图书集成/明伦汇编/官常典/第668卷 > 《到功曹参军诣竟陵公子良笺》前人

窃惟明使君钺下，道耀神源，德铸灵极，诞涵天听，资
河炤圣，誉拂纮外，芳激震中。故衡梁孕秀，璿玑流品，
变瑶光之晖，赞玉烛之色，功迈翊殷，绩起匡汉。是以
赤霞琼宝之文，睇影而敻集；青龙遗风之乘，晞光而
远至。如民者，盖不足算。所志不出缯贩，所学不遗祝
筮，业异儒墨，行乖《曾》《史》，既乏修短之术，又惭启塞之
辨。不能伏轼蹲衡，惊燕赵之郊；黄金横带，驰渑淄之
币。语默罕绪，圆方靡树。谬以一气之微，徼百载之会，
躬奉英睿，身蒙青雘，故以润厚累璧，恩重兼金。不悟悬黎降景，灵河泻润，复获执羁兰陈，迎笏桂序。漏越
之琴，窃庄文之价；缺啮之剑，盗顷襄之名。心羞秦媵，
志虑楚犊，抱魄踊跃，忧集如熏。镌感何日，铭报焉期。